A PTE KPVK Könyvtár- és információtudományi TANSZÉK

**biblioterápia**

szakirányú továbbképzési szakjának képzési programja

**A szakindítás indoklása:**

A biblioterápia fogalma olvasmányokkal való személyiségfejlesztő tevékenységet jelöl, amelynek kiindulópontját a szépirodalmi műveken kívül még nagyon sokféle nyomtatott és nem nyomtatott szöveg (népmese, bibliai történet, terápiás történet, újságcikk, napló, szakkönyv, lektűr, dalszöveg stb.), valamint a foglalkozáson részt vevők kreatív írásai lehetnek. A hazai gyakorlatban jellemző, hogy a fejlesztő biblioterápiára és a magasirodalom alkalmazására koncentrálnak a szakemberek. A pécsi képzés szeretné meghaladni ezt a gyakorlatot azzal, hogy egy integratív és inkluzív szemléletű, alapvetően személyközpontú biblioterápia-fogalommal dolgozik.

Hazánkban elsőként a PPKE-n alapított szakirányú továbbképzési szakon, egészen 2013-ig folyt olyan biblioterapeuta képzés, amely kétéves programban képzett szakembereket. A végzett évfolyamok tagjai a könyvtáros, pedagógus, gyógypedagógus, pszichológus, orvos szakmákból kerültek ki, s ezeken a területeken hasznosították a biblioterápiás módszert. A most megszűnt képzés hagyományát szeretnénk folytatni azzal, hogy a PPKE által kidolgozott képzési és kimeneti követelményekre („kkk”) építve egy tartalmában részben megújuló, gyakorlatiasabb programot kínálunk. A képzési programot gyakorlati szakemberek (pedagógusok, pszichológusok, könyvtárostanárok, pszichoterapeuták, orvosok, írók, ifjúságsegítők, szociális munkások), illetve az őket tömörítő szervezetek (pl. a Dinamikus Rövidterápiás Egyesület és Alkotó Műhely; a Magyar Irodalomterápiás Társaság; a Magyar Művészet- és Szocioterápiás Közösségépítő Egyesület és a DDRKT „Tudásközpont” Csorba Győző Könyvtára) közreműködésével valósítjuk meg.

Nemzetközi gyakorlat, hogy a biblioterápiás módszert a könyvtárosok, a pedagógusok és a mentálhigiénés szakemberek alkalmazzák a leggyakrabban. Vagyis, noha a biblioterapeuta nem feltétlenül csak könyvtáros lehet, nem titkolt célunk, hogy ösztönözzük a biblioterápiás programok könyvtári szolgáltatások közé való beemelését, és a könyvtárosok ebben való intenzívebb szerepvállalását és mélyebb kiképződését.

Képzésünk elsődleges célcsoportja azon könyvtárosok és könyvtárostanárok köre, akik már alap- és mesterképzésük során is szerezhettek biblioterápiás alapismereteket, s többen annyira elköteleződtek ebben az irányban, hogy szívesen vállalnának speciális biblioterápiás továbbképződést. E hallgatók körében évek óta komoly érdeklődés mutatkozik egy ilyen jellegű pécsi képzés iránt.

A további célcsoportok tekintetében kiemelendő, hogy a képzés szervesen illeszkedhet a pedagógusi életpályamodellbe, valamint a könyvtáros pályán megvalósítandó kötelező továbbképzések sorába, emellett kiválóan hasznosítható speciális ismereteket nyújt pszichológiai, szociális, HR, pasztorációs és orvosi területeken dolgozó szakemberek számára is.

1. **A szakirányú továbbképzés megnevezése:**

biblioterápia szakirányú továbbképzési szak (eng.száma: OH-FHF/2137-2/2009.)

1. **A szakképzettség oklevélben történő megnevezése:**

biblioterapeuta

1. **A szakirányú továbbképzés képzési területe:**

bölcsészettudomány képzési terület

1. **A felvétel feltétele:**

Legalább alapképzésben szerzett oklevél a következő képzési területek egyikén: társadalomtudományok, bölcsészettudományok, pedagógusképzés, andragógusképzés, művészeti képzés, művészet- és kultúraközvetítés, orvostudomány, egészségtudomány, hitéleti, jogi és igazgatási képzés.

1. **Képzési idő:** 4 félév
2. **A képzettség megszerzéséhez összegyűjtendő kreditek száma:** 120 kredit
3. **A képzés során elsajátítandó kompetenciák, tudáselemek, megszerezhető ismeretek, személyes adottságok, készségek, a szakképzettség alkalmazása konkrét környezetben, tevékenységrendszerben:**

**Kompetenciák, tudáselemek, megszerzendő ismeretek:**

* + a biblioterápiás szakmai olvasói attitűd kialakítása és fejlesztése,
  + a biblioterápia egyéni és csoportos formájának gyakorlása,
  + irodalomtörténeti és irodalomelméleti jártasság szakirányú fejlesztése,
  + irodalom-esztétikai tudás biblioterápiás szakirányú fejlesztése,
  + biblioterápiás csoport önálló vezetéséhez szükséges kompetenciák,
  + szaktudományos eredmények nyomon követése magyar és idegen nyelven,
  + ezen új ismeretek integrálása a biblioterápiás tevékenységekbe,
  + a biblioterápiás munka szakszerű jegyzőkönyvezése,
  + rendszeres szupervízión való részvétel

korszerű, fejlesztő hangsúlyú pedagógiai és mentálhigiénés ismeretek és ezek készségszintű alkalmazása

szakmai felkészültség a kezdődő vagy kialakult patológiás folyamatok felismerésére

a szakmai kompetenciahatárok ismerete

**Személyes adottságok, készségek:**

* + magas szintű kommunikációs készség,
  + nyelvi kreativitás,
  + magas szintű stressztűrő képesség,
  + fejlett empatikus készség,
  + jó szervezőkészség,
  + segítői attitűd megléte.

**A szakképzettség alkalmazása konkrét környezetben:**

* + - klinikai alkalmazásban terápiás, preventív, rehabilitációs célok megvalósításában orvosi, pszichológusi ellenőrzés mellett:
  + pszichiátriában a krízis-intervenció területén (szuicidológia és addiktológia területén),
  + egyéb integrált pszichológiai szakterületeken: tanácsadói munkában,
  + gyermekgyógyászatban,
  + geriátriában,
  + hospice és palliatív medicinában,
  + onkológiai kiegészítő terápiában,
  + krónikus betegellátásban terápiás kiegészítő kezelésként,
  + szülészet-nőgyógyászat, terhes-gondozás és csecsemőgondozás területén,
  + pszichoedukációban: pszichés betegek edukációs terápiájában, a páciens-edukáció egyéb szomatikus területein (pl. post-stroke ellátásban, kardiológiai betegek életmód váltás-tanácsadásában),
    - oktatásban:
  + normál-pedagógiában az egyes tantárgy-pedagógiák releváns területein (magyar- és idegen nyelvű irodalom, filozófia, pszichológia, etika és történelem oktatásában, például az oral history módszer alkalmazásában, a memoár-irodalom megismertetésében, a történetírás esztétikai értékelésében),
  + gyógypedagógiában,
  + tehetség-pedagógiában,
  + óvónők és általános iskolai tanítók fejlesztő-pedagógiai munkájában,
  + összehasonlító irodalomtudományi munkában,
  + az olvasás és írás pedagógiai, szociológiai, esztétikai, filozófiai, etikai, pszichológiai vonatkozásainak vizsgálatában és alkalmazásában,
  + hitoktatásban,
* szociális területen:
  + mentálhigiénés tevékenységben,
  + szociális munkában,
* pasztorációban:
  + gyermek-, ifjúsági és családpasztorációban,
* jogi és igazgatási területen:
  + büntetésvégrehajtási intézményekben a fogvatartottak szocio-kulturális animációs tevékenységeiben,
  + nevelőtisztek reszocializációs célú munkájában,
  + börtönpszichológiában,
* könyvtáros-informatikus szakterületen:
  + közkönyvtárak felnőtt-olvasói számára kialakított biblioterápiás szolgálatban,
  + gyermekkönyvtárakban az olvasóvá nevelés programjainak megvalósításában,
* tudományos kutatásban a felsorolt területeken,
* könyvkiadói és szerkesztői munkában: szöveggondozásban és író-olvasó találkozók szervezésében,
* humán-erőforrás fejlesztésben, különös tekintettel a kommunikációs készségek fejlesztésére,
* nonprofit szférában:
  + önsegítő betegcsoportok programjaiban,
  + gyermek- és ifjúsági táborok szervezésében, tevékenység-struktúra kialakításában,
  + karitatív szervezetek programjainak működtetésében.

1. **A szakképzettség szempontjából meghatározó főbb ismeretkörök és a hozzájuk rendelt kreditértékek:**

Más művészetterápiák körében szerzett kiegészítő ismeretek: 4 kredit

Irodalmi, irodalomtudományi, esztétikai, pszichológiai, pszichiátriai és pedagógiai alapozó ismeretek: 44 kredit

Biblioterápia szakmai tárgyai: 21 kredit

Irodalmi, irodalomtudományi, esztétikai, pszichológiai, pszichiátriai és pedagógiai alapozó ismeretek speciális biblioterápiás szakterületen való alkalmazása: 27 kredit

Sajátélmény, terápiás és probléma-alapú tanulás gyakorlat: 14 kredit

1. **A szakdolgozat és a szakdolgozati szeminárium kreditértéke:** összesen10 kredit
2. **Értékelési és ellenőrzési módszerek:**

Az elméleti tanegységek kollokviummal, ötfokozatú érdemjeggyel záródnak. A számonkérés formája lehet szóbeli és/vagy írásbeli, a követelményeket a tantárgyleírások tartalmazzák, illetve az oktatók határozzák meg.

A szemináriumok valamint, a gyakorlatok ötfokozatú gyakorlati jeggyel záródnak. Az ellenőrzés lehet szóbeli és/vagy írásbeli. A részletes követelményeket a tantárgyleírások tartalmazzák, illetve az oktatók határozzák meg.

A formális módon nem értékelhető teljesítések (pl. önismereti sajátélmény csoport, csoportos szupervízió) esetében az aktív részvétel minősül gyakorlati teljesítésnek. E kurzusok esetében a teljesítés szempontjából még elfogadható hiányzások mértékét a tantárgyfelelős oktatók határozzák meg és közlik a hallgatókkal a félév kezdetekor. Ennek túllépése esetén a kurzus az adott tanulmányi félévben nem teljesíthető.

A záróvizsgára bocsátás feltételei:

az óra- és vizsgatervben előírt 120 kredit megszerzése, valamint a tanegység-leírásokban részletezett tanulmányi és képzési követelmények teljesítése;

záródolgozat benyújtása;

A szakképzettség megszerzésének feltétele: a záródolgozat sikeres megvédése a róla szóló 15 perces ppt-prezentáció keretében, amelyhez a jelölt kérdéseket kap a záróvizsgabizottság tagjaitól; a záróvizsga keretében a jelölt számot ad a képzés során megszerzett tudásáról.

A szakképzettség akkor szerezhető meg, ha a záródolgozat és a záróvizsga ötfokozatú összesített érdemjegye legalább elégséges (2).

1. **Az előzetes ismeretek beszámítására vonatkozó szabályok:**

A korábbi iskolarendszerű vagy más módon végzett tanulmányok, tanfolyamok, a korábban megszerzett munkatapasztalat, tudás, illetve a teljesített tanulmányi egységek elfogadása, beszámítása a PTE érvényben lévő Tanulmányi és Vizsgaszabályzata figyelembevételével, egyéni elbírálás alapján történik.

A hallgatónak az elismertetési kérelmek beadásának adott félévben kiszabott határidejéig hivatalos űrlapon kell kérelmét benyújtania, amelyhez csatolnia kell az elfogadás, beszámítás alapjául szolgáló igazoló dokumentumok másolatát. A kérvények értékelését a kérdéses tantárgy(ak) oktatója és a szakfelelős végzi, az ő javaslatuk alapján dönt a kari Tanulmányi és Kreditátviteli Bizottság.

A képzésben alapvető fontosságú 100 órás önismereti sajátélmény modul csak egy legalább ilyen hosszúságú, bármilyen módszertanú, de akkreditált önismereti csoport elvégzésének hitelt érdemlő, tanúsítvánnyal történő igazolásával váltható ki.

1. **A PTE FEEK KII képzésének felépítése, moduljai:**

A modulok tematikus blokkokat ölelnek föl, nem féléveket. Egyes tárgyak, amelyek több modulhoz is kapcsolódnak, több félévben is megjelenhetnek (lásd a későbbi bontást).

**Önismereti sajátélmény modul**

A hallgatók intenzív sajátélményű önismereti csoportokon vesznek részt, az első két félév során 50-50, összesen 100 órában. A modul programja a Dinamikus Rövidterápiás Egyesület és Alkotó Műhely, a Magyar Művészet- és Szocioterápiás Közösségépítő Egyesület kiképző terapeutáinak, valamint pszichodráma módszertani végzettségű klinikai szakpszichológus közreműködésével valósul meg. A program elvégzésével a hallgatók képessé válnak a pszichoterápiás folyamatban a saját lélektani működés és a fejlődési-változási folyamat megértésére, átélésére.

**Alapozó modul**

A hallgatók a modul elvégzésével olyan irodalomtudományi, esztétikai, pszichológiai, pszichiátriai, pedagógiai és művészetterápiás alapismereteket szereznek, amelyek biztosítják a biblioterápiás gyakorlat végzéséhez szükséges alapvető elméleti felkészültséget, a helyzetek, problémák, hatások, reakciók helyes felismeréséhez, kezeléséhez, értékeléséhez szükséges háttértudást.

**Módszerspecifikus modul**

A modulban a hallgatók elméleti előadások és módszertani szemináriumok során megismerik a biblioterápiás foglalkozásaikon hasznosítható elméleteket és gyakorlati személyiség- és közösségfejlesztő technikákat. Előadásokat hallgatnak a különböző terepeken és célcsoportokkal végzett biblioterápiás munka sajátosságairól, lehetőségeiről, eredményeiről, s lehetőségük nyílik helyzetgyakorlatok, valamint hospitálás során saját benyomásokat is szerezni minderről.

**Gyakorlati modul**

A tanultak gyakorlására a hallgatók először védett közegben, egymásnak tartanak csoportfoglalkozásokat oktatói részvétel mellett. A foglalkozásokat esetmegbeszélés követi, amikor a csoporton történtek megbeszélésével, elemzésével a hallgatók közvetlen értékelő visszajelzéseket kapnak csoportvezetésük minőségéről és hatásairól, ami segíti őket egy hatékony csoportvezetési gyakorlat kialakításában.

Végül a hallgatók egy alapvégzettségüknek, kompetenciájuknak megfelelő, szabadon választott terepen és célcsoporttal, mentorálás és kötelező szupervízió mellett önálló csoportvezetési gyakorlatot végeznek.

A gyakorlat tapasztalatait, felmerülő nehézségeit és mindenkit érintő, széles körben tanulságul szolgáló kérdéseit a hallgatók és a vezető oktató csoportos szupervízión dolgozza fel.

A gyakorlat tapasztalatairól, valamint a megszerzett elméleti és gyakorlati tudásról tanúskodik a képzés zárásaként benyújtott záródolgozat, valamint az ezt összefoglalóan bemutató prezentáció a záróvizsgán.

1. **A képzés hálóterve, félévenkénti óraszámokkal és kreditértékekkel:**

|  |  |  |  |  |  |
| --- | --- | --- | --- | --- | --- |
| **MODUL/tantárgy** | ***kredit*** | **I. félév** | **II. félév** | **III. félév** | **IV. félév** |
| **SAJÁTÉLMÉNY MODUL** |  |  |  |  |  |
| Önismereti sajátélmény I. | ***6*** | **50** |  |  |  |
| Önismereti sajátélmény II. | ***6*** |  | **50** |  |  |
| **ALAPOZÓ MODUL** |  |  |  |  |  |
| Pszichoterápiás helyzetgyakorlatok I. Pszichoanalízis-pszichoterápia-filmművészet | ***4*** | **10** |  |  |  |
| Pszichoterápiás helyzetgyakorlatok II. Pszichoanalízis-pszichoterápia-filmművészet | ***4*** |  | **10** |  |  |
| Bevezetés a klinikai pszichológiába | ***3*** | **8** |  |  |  |
| Egészségpszichológia | ***3*** | **8** |  |  |  |
| Csoportdinamika, csoportvezetés | ***3*** |  | **8** |  |  |
| Alkalmazott irodalomelmélet I. | ***3*** |  | **8** |  |  |
| Alkalmazott irodalomelmélet II. | ***3*** |  |  | **8** |  |
| Befogadáselméletek, recepcióesztétika | ***5*** | **16** |  |  |  |
| Olvasásszociológia, olvasáspedagógia, olvasáspszichológia | ***5*** |  | **16** |  |  |
| A mai olvasmányműveltség tendenciái és vitái | ***3*** |  |  |  | **8** |
| **MÓDSZERSPECIFIKUS MODUL** |  |  |  |  |  |
| A biblioterápia elméleti alapjai | ***5*** | **16** |  |  |  |
| Biblioterápiás helyzetgyakorlatok I. | ***4*** |  | **10** |  |  |
| A biblioterápia klinikai alkalmazása | ***5*** |  |  | **16** |  |
| Biblioterápia speciális célcsoportoknak I. | ***5*** |  |  | **16** |  |
| Biblioterápia speciális célcsoportoknak II. | ***5*** |  |  |  | **16** |
| Narratológia a gyógyításban és a biblioterápiában | ***3*** |  |  |  | **8** |
| Biblioterápiás kutatások | ***3*** |  |  |  | **8** |
| Bevezetés a művészetterápiába | ***3*** |  |  | **8** |  |
| Kreatív írás, önéletírás és versírásterápia | ***3*** |  |  | **8** |  |
| **GYAKORLATI MODUL** |  |  |  |  |  |
| Biblioterápiás helyzetgyakorlatok II. | ***5*** |  |  | **16** |  |
| Esetmegbeszélő szeminárium | ***5*** |  |  | **16** |  |
| Hospitálás I-IV. | ***6*** |  | **5** | **10** | **5** |
| Intézményi gyakorlat, önálló csoportvezetés | ***5*** |  |  |  | **15** |
| Csoportos szupervízió | ***5*** |  |  |  | **16** |
| Szakdolgozati konzultáció | ***2*** |  |  |  | **6** |
|
| Szakdolgozat | ***8*** |  |  |  | **x** |
| Záróvizsga | ***0*** |  |  |  | **x** |
| *Összes kredit* | ***120*** |  |  |  |  |
| **összóraszám** | **395** | **108** | **107** | **98** | **82** |

1. **Oktatók és tantárgyak** (több bevont oktatónál több névnél is szerepelhet egy tárgy):

dr. Árkovits Amaryl (pszichiáter, pszichoterapeuta, PTE ÁOK, DREAM): DREAM terápiás Önismereti sajátélményI-II.

Asztalos-Varga Csilla (tanító, biblioterapeuta, mesepedagógus): Bevezetés a meseterápiába

Barta Zsuzsanna (klinikai szakpszichológus, magyartanár, biblioterapeuta): Csoportos szupervízió; Hospitálás I-IV.

dr. Béres Judit (szakfelelős, PTE KPVK KIT, egy. adjunktus, pszichológia PhD, magyar- és olasztanár, könyvtáros, biblioterapeuta): A biblioterápia elméleti alapjai; Biblioterápiás helyzetgyakorlatok I-II.; Biblioterápia speciális célcsoportoknak I-II.; Biblioterápiás kutatások; Esetmegbeszélő szeminárium; Hospitálás I-IV.

Csorba-Simon Eszter (könyvtáros, biblioterapeuta): Hospitálás I-IV.

Fejős Edina (könyvtáros, biblioterapeuta, MTA KIK): Hospitálás I-IV.

dr. V. Gilbert Edit (irodalomtörténész, műfordító, PTE BTK, dr. habil. egy. docens, irodalomtudomány PhD): Alkalmazott irodalomelmélet I.II.; Kortárs magyar irodalom; Narratológia a gyógyításban és a biblioterápiában

dr. Husz Mária (esztéta PhD, PTE KPVK, habil. egy. docens): Befogadáselméletek, recepcióesztétika

Jakab Júlia (klinikai és mentálhigiéniai felnőtt szakpszichológus): DREAM terápiás Önismereti sajátélmény I-II.

dr. Kleisz Teréz (szociológus PhD, KPVK, egy. docens): Olvasásszociológia, olvasáspedagógia, olvasáspszichológia

Kovács Zsuzsanna (börtönpszichológus, biblioterapeuta): Hospitálás I-IV.

dr. Lovász Zsuzsanna (klinikai szakpszichológus, KPVK, főisk. docens): Bevezetés a klinikai pszichológiába; Csoportos szupervízió; Csoportdinamika, csoportvezetés; Önismereti sajátélmény I-II.

Lux Károly (klinikai és mentálhigiéniai felnőtt szakpszichológus): DREAM terápiás Önismereti sajátélmény I-II.

Mirtse Zsuzsa (költő, író): Kreatív írás, önéletírás- és versírásterápia; Kortárs magyar irodalom

Németh László (pszichiáter, szocioterapeuta, kiképző művészetterapeuta, Magyar Művészet- és Szocioterápiás Közösségépítő Egyesület): komplex művészetterápiás Önismereti sajátélmény I-II.

dr. Papp-Zipernovszky Orsolya (pszichológus, SZTE BTK, egy. adjunktus): Narratológia a gyógyításban és a biblioterápiában

Pankász Balázs (pszichológus, PTE KPVK, egy. tanársegéd): Egészségpszichológia; Csoportdinamika, csoportvezetés

Ruszthy Geraldine (gyógypedagógus, biblioterapeuta): A biblioterápia klinikai alkalmazása; Hospitálás I-IV.

Sóron Ildikó (könyvtáros, magyartanár, biblioterapeuta): Biblioterápia speciális célcsoportoknak I-II.; Hospitálás I-IV.

Standovár Ágnes (klinikai szakpszichológus, Metamorphoses meseterapeuta): Bevezetés a meseterápiába; Hospitálás I-IV.

dr. Stark András (pszichiáter, pszichoterapeuta, DREAM Egyesület): Pszichoterápiás helyzetgyakorlatok: Pszichoanalízis – pszichoterápia – filmművészet I-II.

M. Tegzes Tünde (magyartanár, biblioterapeuta, mentálhigiénés szakember): Biblioterápia speciális célcsoportoknak I-II.; Hospitálás I-IV.

dr. G. Tóth Anita (pszichiáter, biblioterapeuta): Csoportdinamika, csoportvezetés; Bevezetés a klinikai pszichológiába; A biblioterápia klinikai alkalmazása; Csoportos szupervízió

dr. Vajdáné dr. Tasnádi Emese (író, neurológus szakorvos, egyetemi tanársegéd, PTE ÁOK): Kreatív írás, önéletírás- és versírásterápia

Zsidai Judit (biblioterapeuta, mesepedagógus): Bevezetés a meseterápiába

**Megjegyzés: A szakleírás itt közölt, rövidített változata a részletes tantárgyleírásokat – amelyek szintén a szakindítási anyag részét képezték – nem tartalmazza.**

készítette:

dr. Béres Judit, PhD

egyetemi adjunktus, szakfelelős

PTE FEEK Könyvtár- és Információtudományi Intézet

Pécs, 2013. augusztus 22.